Komisjoni direktiiv 2004/60/EÜ,

23. aprill 2004,

millega muudetakse nõukogu direktiivi 91/414/EMÜ, et lisada toimeainete hulka kinoksüfeen

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/82/EÜ, [2] eriti selle artikli 6 lõiget 1,

ning arvestades järgmist:

(1) Kooskõlas direktiivi 91/414/EMÜ artikli 6 lõikega 2 esitas Dow Elanco Europe (nüüdseks Dow Agro Sciences) Ühendkuningriigile 1. augustil 1995 taotluse toimeaine kinoksüfeeni kandmiseks direktiivi 91/414/EMÜ I lisasse. Komisjoni otsusega 96/457/EMÜ [3] kinnitati, et toimik oli täielik selles mõttes, et seda võis pidada põhimõtteliselt vastavaks direktiivi 91/414/EMÜ II ja III lisas loetletud andmete ja teabega seotud nõuetele.

(2) Taotleja poolt kavandatud kasutusviiside osas on kõnealuse toimeaine toimet inimeste tervisele ja keskkonnale hinnatud vastavalt direktiivi 91/414/EMÜ artikli 6 lõigete 2 ja 4 sätetele. Määratud referentliikmesriik esitas kõnealust ainet puudutava hindamisaruande projekti komisjonile 11. oktoobril 1996.

(3) Liikmesriigid ja komisjon on kõnealuse hindamisaruande projekti alalises toiduahela ja loomatervishoiu komitees läbi vaadanud. Läbivaatamise lõpptulemusena vormistati 28. novembril 2003 komisjoni läbivaatusaruanne kinoksüfeeni kohta.

(4) Dokumendid ja teave esitati ka taimede teaduskomiteele konsultatsiooni saamiseks. Komiteelt paluti arvamust kõnealuse aine pinnases akumuleerumise ja selle võimaliku keskkonnamõju kohta. Oma arvamuses [4] märkis komitee, et läbiviidud uuringud, eriti orgaanilise aine lagunemise väliuuring (prügikoti uuring), ei tõestanud veenvalt, et keskkonnamõju on vastuvõetav, eelkõige seetõttu, et katse oli planeeritud ebapiisava statistilise jõuga. Veel märkis komitee, et osa kinoksüfeenist võib pärast põllukultuuril kasutamist lenduda. Kuigi olemasolevad tulemused näitavad, et kõnealune aine laguneb õhus kiiresti, soovitas komitee siiski korrata poolestusaja mõõtmisi pärast seda, kui on välja töötatud asjakohased plaanid taimekaitsevahendite õhu kaudu edasikandumisest tulenevate keskkonnariskide hindamiseks. Seda komitee soovitust võeti toimeaine läbivaatusaruandes arvesse.

Mitterahuldavalt läbiviidud orgaanilise aine lagunemise väliuuring teostati uuesti parandatud uuringuplaani kohaselt. Ei täheldatud kinoksüfeeni mõju orgaanilise aine lagunemisele.

(5) Kooskõlas direktiivi 91/414/EMÜ artikli 6 lõikega 4 ja pidades silmas võimalikku ebasoodsat otsust kinoksüfeeni kohta, korraldas komisjon 13. veebruaril 2003 kolmepoolse kohtumise peamise andmete esitaja ja referentliikmesriigiga. Peamine andmete esitaja esitas algselt kerkinud probleemide lahendamiseks täiendavaid andmeid.

(6) Mitmete uuringute põhjal on selgunud, et kinoksüfeeni sisaldavad taimekaitsevahendid võib üldiselt lugeda direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele vastavaks, eriti nende kasutusviiside puhul, mida uuriti ja mida komisjoni aruandes üksikasjalikult kirjeldati. Seetõttu on asjakohane kanda kinoksüfeen I lisasse, tagamaks, et kõikides liikmesriikides saab kõnealust toimeainet sisaldavate taimekaitsevahendite load välja anda kooskõlas kõnealuse direktiivi sätetega.

(7) Komisjoni läbivaatusaruannet on vaja selleks, et liikmesriigid rakendaksid nõuetekohaselt mitmeid direktiivis 91/414/EMÜ sätestatud ühtseid põhimõtteid. Seepärast on asjakohane sätestada, et liikmesriigid peaksid lõpliku läbivaatusaruande, välja arvatud konfidentsiaalne teave direktiivi 91/414/EMÜ artikli 14 tähenduses, kättesaadavana hoidma või selle kõikidele huvitatud isikutele tutvumiseks kättesaadavaks tegema.

(8) Pärast kõnealuste toimeainete lisamist on vajalik ette näha sobilik ajavahemik kinoksüfeeni sisaldavaid taimekaitsevahendeid puudutavate direktiivi 91/414/EMÜ sätete rakendamise võimaldamiseks liikmesriikides ning eelkõige kehtivate ajutiste lubade läbivaatamiseks eesmärgiga need vastavalt direktiivi 91/414/EMÜ sätetele hiljemalt kõnealuse perioodi lõpuks alaliste lubadega asendada, neid muuta või need tühistada.

(9) Seetõttu on asjakohane direktiivi 91/414/EMÜ vastavalt muuta.

(10) Käesolevas direktiivis sätestatud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid võtavad vastu ja avaldavad, hiljemalt 28. veebruariks 2005, käesoleva direktiivi järgimiseks vajalikud õigusnormid. Liikmesriigid teatavad sellest viivitamata komisjonile.

Liikmesriigid kohaldavad neid norme alates 1. märtsist 2005.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi sätestavad liikmesriigid.

Artikkel 3

1. Liikmesriigid vaatavad läbi kõigi kinoksüfeeni sisaldavate taimekaitsevahendite load tagamaks, et direktiivi 91/414/EMÜ I lisas sätestatud kõnealust toimeainet puudutavatest tingimustest peetakse kinni. Vajaduse korral nad kas muudavad luba või tühistavad selle kooskõlas direktiiviga 91/414/EMÜ enne 28. veebruari 2005.

2. Iga lubatud taimekaitsevahendi puhul, mis sisaldab kinoksüfeeni kas ainsa toimeainena või ühena mitmest toimeainest, mis kõik olid 31. augustiks 2004 direktiivi 91/414/EMÜ I lisasse kantud, annavad liikmesriigid tootele uue hinnangu kooskõlas direktiivi 91/414/EMÜ VI lisas sätestatud ühtsete põhimõtetega, tuginedes toimikule, mis vastab kõnealuse direktiivi III lisa nõuetele. Kõnealuse hinnangu põhjal otsustavad nad, kas toode vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajaduse korral, ja hiljemalt 28 veebruariks 2006, nad kas tühistavad iga sellise taimekaitsevahendi loa või muudavad seda.

Artikkel 4

Käesolev direktiiv jõustub 1. septembril 2004.

Artikkel 5

Käesolev direktiiv on adresseeritud liikmesriikidele.

Brüssel, 23. aprill 2004

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] ELT L 77, 13.3.2004, lk 50.

[3] EÜT L 189, 30.7.1996, lk 112.

[4] Taimede teaduskomitee arvamus kinoksüfeeni kandmise kohta nõukogu direktiivi 91/414/EMÜ (taimekaitsevahendite turuleviimise kohta) I lisasse. (SCP/QUINOX/002-lõplik, vastu võetud 7. märtsil 2001).

--------------------------------------------------

LISA

I lisas lisatakse tabeli lõppu alljärgnev rida:

"Nr | Üldnimetus, tunnuskood | Rahvusvahelise Puhta Keemia ja Rakenduskeemia Liidu (IUPAC) nimetus | Puhtus | Jõustu-mine | Lisamise aegumine | Erisätted |

83 | Kinoksüfeen CASi nr 124495-18-7 CIPACi nr 566 | 5,7-dikloro-4 (ρ-fluorofenoksü) kinoliin | 970 g/kg | 1. septem-ber 2004 | 31. august 2014 | Lubatakse kasutada ainult fungitsiidina. VI lisa ühtsete põhimõtete rakendamisel võetakse arvesse alalises toiduahela ja loomatervishoiu komitees 28. novembril 2003 vormistaud kinoksüfeeni läbivaatusaruande järeldusi ja eriti selle I ja II liidet. Liikmesriigid peaksid pöörama erilist tähelepanu veeorganismide kaitsele. Ohualdistes piirkondades tuleb vajaduse korral rakendada riski vähendamise meetmeid ja võtta kasutusele seireprogrammid. |

--------------------------------------------------